ສສກ ມອບ ສູນໄອເອັມຊີ ຂຶ້ນກັບສະຖາບັນວິທະຍາສາດການສຶກສາ
ກະຊວງສກສາທິການ ແລະ ກິລາ (ສສກ) ໄດ້ຈັດພິທີ ມອບ-ຮັບ ສູນໂຄສະນາຂ່າວສານການສຶກສາ ແລະ ກິລາ (ໄອເອັມຊີ) ໄປຂຶ້ນກັບສະຖາບັນຄົ້ນຄວ້າວິທະຍາສາດການສຶກສາ (ສວສ)ເມື່ອວັນທີ 28 ມີນາ ຜ່ານມາ ທີ່ຫ້ອງປະຊຸມສະຖາບັນດັ່ງກ່າວ, ໂດຍຕາງໜ້າກ່າວມອບຂອງທ່ານ ນາງ ຂັນທະລີ ສີຣິພົງພັນ ຫົວໜ້າຫ້ອງການ ກະຊວງສຶກສາທິການ ແລະ ກິລາ ແລະ ກ່າວຮັບຂອງທ່ານ ປອ. ອ່ອນແກ້ວ ນວນນະວົງ ຜູ້ອຳນວຍການສະຖາບັນຄົ້ນຄວ້າວິທະຍາສາດການສຶກສາ, ໂດຍເປັນກຽດເຂົ້າຮ່ວມຂອງທ່ານ ຮສ.ປອ ຄຳຜາຍ ສີສະຫວັນ ຮອງລັດຖະມົນຕີ ກະຊວງສຶກສາທິການ ແລະ ກິລາ, ພ້ອມດ້ວຍຄະນະອຳນວຍການ ສວສ, ຕາງໜ້າກົມຈັດຕັ້ງ ແລະ ພະນັກງານ ສສກ ແລະ ຜູ້ອຳນວຍການສູນໂຄສະນາຂ່າວສານການສຶກສາ ແລະ ກິລາ, ຕະຫຼອດຮອດ ພະນັກງານ ແລະ ພາກສ່ວນທີ່ກ່ຽວຂ້ອງເຂົ້າຮ່ວມ.
ໃນໂອກາດດັ່ງກ່າວ, ທ່ານ ນາງ ຂັນທະລີ ສີຣິພົງພັນ ໄດ້ກ່າວໃຫ້ຮູ້ເຖິງປະຫວັດຄວາມເປັນມາ, ພາລະ ບົດບາດ ສິດ ແລະ ໜ້າທີ່ ຕະຫຼອດຮອດຜົນງານໃນການຈັດຕັ້ງປະຕິບັດວຽກງານຂອງສູນໄອເອັມຊີ, ເຊິ່ງໃນໄລຍະຜ່ານມາ ສູນດັ່ງກ່າວແມ່ນຂຶ້ນກັບຫ້ອງການກະຊວງສຶກສາທິການ ແລະ ກິລາ, ໂດຍໄດ້ສຸມໃສ່ປະຕິບັດໜ້າທີ່ວຽກງານໃຫ້ສຳເລັດຫຼາຍດ້ານ ຕາມການມອບໝາຍຂອງການຈັດຕັ້ງ ກໍ່ຄື ຄະນະນຳຂອງກະຊວງສຶກສາທິການ ແລະ ກິລາ ໂດຍສະເພາະແມ່ນການໂຄສະນາເຜີຍແຜ່ຜົນງານການເຄື່ອນໄຫວປະຕິບັດໜ້າທີ່ຂອງຄະນະພັກ-ຄະນະນຳ ຢູ່ພາຍໃນກະຊວງ ແລະ ຕ່າງແຂວງ, ໄດ້ນຳສະເໜີວຽກງານການພັດທະນາການສຶກສາ ແລະ ກິລາ ຢູ່ພາຍໃນ ແລະ ຕ່າງປະເທດ.
ນອກຈາກນັ້ນ, ສູນດັ່ງກ່າວຍັງໄດ້ຜະລິດ ແລະ ຈັດຈຳໜ່ວຍໜັງສືພິມສຶກສາ-ກິລາ ລາຍວັນ, ວາລະສານ, ລາຍການໂທລະພາບສຶກສາ-ກິລາ ອອກອາກາດທາງໂທລະພາບແຫ່ງຊາດ, ວິທະຍຸກະຈາຍສຽງ ແລະ ສື່ມວນຊົນຕ່າງໆ. ໃນນັ້ນ, ຍັງເປັນກະບອກສຽງເພື່ອຕອບໂຕ້ຢ່າງທັນການກ່ຽວກັບຂໍ້ມູນຂ່າວສານທີ່ບໍ່ຖືກຕ້ອງ ໃສ່ຮ້າຍປ້າຍສີ ຫວັງທຳລາຍ ມ້າງເພ ໂດຍສະເພາະວຽກງານສຶກສາ-ກິລາ ກໍ່ຄື: ຄວາມບໍ່ຄ້ອງຕົວຢູ່ໃນວຽກງານສຶກສາ-ກິລາ, ໄດ້ຕຳນິວິຈານ ແລະ ຈຳກັດປາກົດການຫຍໍ້ທໍ້ຕ່າງໆ ຜ່ານສື່ໂຄສະນາຢ່າງທັນການ. ພ້ອມນັ້ນ, ຍັງໄດ້ສ້າງເຄື່ອຄ່າຍໂຄສະນາວຽກງານຂ່າວສານການສຶກສາ-ກິລາ ປະຈຳພະແນກສຶກສາທິການ ແລະ ກິລາແຂວງ ແລະ ນະຄອນຫຼວງວຽງຈັນ ໃນທົ່ວປະເທດ ກໍ່ຄື ໄດ້ມີເຄື່ອຄ່າຍຕາໜ່າງຜູ້ຮັບຜິດຊອບວຽກງານໂຄສະນາຂ່າວສານໃນທົ່ວປເທດ, ໂດຍໃນແຕ່ລະປີກໍ່ໄດ້ມີພິທີສະຫຼຸບ ມອບລາງວັນໃຫ້ຜູ້ທີ່ມີຜົນງານດີເດັ່ນໃນການປະກອບສ່ວນເຂົ້າໃນການໂຄສະນາວຽກງານດັ່ງກ່າວພາຍໃນແຂວງຕ່າງໆ, ໃນແຕ່ລະປີກໍ່ໄດ້ມີການຈັດເຝິກອົບຮົມ ຖອດຖອນບົດຮຽນ ມີການຍ້ອງຍໍປະຈຳປີຢ່າງເປັນປົກຕິ.
ພ້ອມດຽວກັນນີ້, ທ່ານ ຮສ.ປອ ຄຳຜາຍ ສີສະຫວັນ ໄດ້ກ່າວໂອລົມໃຫ້ທິດເຍືອງທາງວ່າ: ສູນໂຄສະນາຂ່າວສານການສຶກສາ ແລະ ກິລາ ມີທີ່ຕັ້ງ ແລະ ພາລະບົດບາດອັນໃຫຍ່ຫຼວງ ເລີ່ມຈາກວຽກງານຂ່າວສານເປັນວຽກງານພາຫະນະສື່ມວນຊົນ ແຕ່ໃນຂະນະດຽວກັນນັ້ນ ກໍ່ຍັງເປັນພາຫະນະອັນແຫຼມຄົມຂອງພັກ, ຂອງລັດ, ເປັນກະບອກສຽງຂອງອົງກຄະນະພັກ ກະຊວງສຶກສາທິການ ແລະ ກິລາ, ເປັນກະບອກສຽງຂອງຄະນະນຳ ແລະ ຄະນະລັດຖະມົນຕີ, ເຊິ່ງເຫັນວ່າສູນດັ່ງກ່າວນີ້ ມີບົດບາດອັນສຳຄັນເປັນພິເສດ ເຊິ່ງຍາມໃດພັກກໍ່ໃຫ້ຄວາມສຳຄັນຕໍ່ວຽກງານໂຄສະນາຂ່າວສານ, ເຫັນວ່າໃນໄລຍະຜ່ານມາສູນໂຄສະນາຂ່າວສານການສຶກສາ ແລະ ກິລາ ໄດ້ເຮັດໜ້າທີ່ການເມືອງຂອງຕົນເອງໄດ້ສຳເລັດ ໂດຍໄດ້ໂຄສະນາຂ່າວສານການເຄື່ອນໄຫວວຽກງານຂອງຄະນະນຳພາຍໃນກະຊວງ ຕະຫຼອດເຖິງບັນດາເຫດການຕ່າງໆທີ່ເກີດຂຶ້ນຢູ່ໃນຂະແໜງການສຶກສາ-ກິລາຂອງພວກເຮົາ ຮັບປະກັນທາງດ້ານເນື້ອໃນ ແລະ ຮູບການ ລວມທັງສື່ສິ່ງພິມ, ໂທລະພາບ ແລະ ສື່ວິທະຍຸ.
ມາຮອດປັດຈຸບັນນີ້, ເນື່ອງຈາກທົ່ວພັກ ທົ່ວລັດ ໄດ້ມີການປັບປຸງອົງປະກອບການຈັດຕັ້ງ ແລະ ການເຄື່ອນໄຫວຂອງປະເທດ. ສະນັ້ນ, ນີ້ກໍ່ເປັນກົດເກນໜຶ່ງທີ່ມີການປ່ຽນແປງໄປຕາມຫຼັກປັດສະຍາ ປ່ຽນຈາກອັນເກົ່າໄປສູ່ອັນໃໝ່ ເພື່ອໃຫ້ທັນກັບສະພາບຄວາມເປັນຈິງຂອງຍຸກສະໄໝ ຈຶ່ງເນັ້ນໜັກໃຫ້ທາງສະຖາບັນຄົ້ນຄວ້າວິທະຍາສາດການສຶກສາ ກໍ່ຄື ສູນໂຄສະນາຂ່າວສານການສຶກສາ ແລະ ກິລາ ສືບຕໍ່ປະຕິບັດບັນດາຫຼັກການ ໂດຍສະເພາະ ລັກສະນະຕ່າງໆຂອງສື່ມວນຊົນ, ກ່ອນອື່ນໝົດໃນການໂຄສະນາກໍ່ຕ້ອງຮັບປະກັນໃຫ້ໄດ້ໃນລັກສະນະພັກ ລັກສະນະຊົນຊັ້ນ ແລະ ລັກສະນະຊາດໃຫ້ໄປຄ່ຽງຄູ່ກັນ, ຕ້ອງເຮັດໜ້າທີ່ໂຄສະນາແນວທາງນະໂຍບາຍກ່ຽວກັບການພັດທະນາການສຶກສາຂອງເຮົາໃນຖານະທີ່ເປັນໃຈກາງແຫ່ງການພັດທະນາຊັບພະຍາກອນມະນຸດ, ສ້າງກຳລັງແຮງງານທີ່ມີຄຸນະພາບໃຫ້ແກ່ປະເທດຊາດບ້ານເມືອງ ແລະ ໃນຕໍ່ໜ້າ ກໍ່ຄື ໄລຍະແຕ່ນີ້ຮອດປີ 2030 ໃຫ້ຢຶດໝັ້ນຢູ່ໃນວິໄສທັດແຫ່ງການພັດທະນາຊັບພະຍາກອນມະນຸດ ກໍ່ຄື ວິໄສທັດແຫ່ງການພັດທະນາວຽກງານສຶກສາ ແລະ ກິລາ ໂດຍສ້າງໃຫ້ຄົນລາວກາຍເປັນພົນລະເມືອງດີ ຮັກຊາດ ມີນໍ້າໃຈຢຶດໝັ້ນໃນອຸດົມການ, ຮູ້ເຄົາລົບກົດໝາຍ, ມີຄວາມຮູ້ທາງດ້ານວິທະຍາສາດ, ມີຄວາມສາມາດໃນການປະຕິບັດໜ້າທີ່ວິຊາສະເພາະແບບມືອາຊີບ, ມີສຸຂະພາບເຂັ້ມແຂງ ສີວິໄລທາງດ້ານຈິດໃຈ, ສາມາດປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງປະເທດຊາດ ຕະຫຼອດເຖິງການແຂ່ງຂັນເຊື່ອມໂຍງກັບພາກພື້ນ ແລະ ສາກົນ.
ນອກຈາກນັ້ນ, ທ່ານຍັງຮຽກຮ້ອງມາຍັງພາກສ່ວນທີ່ກ່ຽວຂ້ອງທີ່ຮັບຜິດຊອບວຽກງານສື່ສິ່ງພິມຈົ່ງພ້ອມກັນສືບຕໍ່ໂຄສະນາວຽກງານພາຍໃນຂະແໜງການສຶກສາ ແລະ ກິລາໃຫ້ດີຂຶ້ນ ແລະ ເກີດຜົນປະໂຫຍດຢ່າງສູງສຸດ ພ້ອມທັງປັບປຸງແກ້ໄຂບັນຫາທີ່ຍັງບໍ່ທັນສອດຄອງ, ຮັບປະກັນຄວາມຖືກຕ້ອງ ແລະ ແທດເໝາະກັບສະພາບຄວາມເປັນຈິງ.
(ບົວລະພາ)